**A’ γυμνασίου/Ιστορία/ επανάληψη β’ αποικισμός**

**Πότε έγινε ο β' αποικισμός;**

Ο β' αποικισμός έγινε περίπου τον 8ο αι. π.Χ.

**Γιατί οι άνθρωποι αναγκάστηκαν να φύγουν από την πατρίδα τους και να πάνε σε άλλα μέρη ή ποια ήταν τα αίτια;**

♦ 1. **οικονομικά**,  
i. η επιθυμία απόκτησης καλλιεργήσιμης γης,  
ii. και η ανάγκη προμήθειας σιδηρομεταλλεύματος.  
♦ 2. **πολιτικά**, η επικράτηση πολιτικών αντιπάλων, ανάγκασαν πολλούς να εγκαταλείψουν την πατρίδα τους και να αναζητήσουν νέους χώρους εγκατάστασης.

**Πώς γινόταν ο αποικισμός;**

♦ Η εγκατάσταση σε έναν τόπο δε γινόταν τυχαία. Η θέση επιλεγόταν από πριν και η αναχώρηση ήταν οργανωμένη. (Ρωτούσαν τα μαντεία σε ποιο μέρος να κατευθυνθούν.)  
♦ Ως αρχηγός  της αποστολής (**οικιστής**) οριζόταν ένα άτομο που είχε ξεχωριστές ικανότητες και ενέπνεε εμπιστοσύνη σε όλους.  
♦ Η τελετή της αναχώρησης των αποίκων γινόταν με τη συμμετοχή όλων των κατοίκων μέσα σε ένα κλίμα μεγάλης συγκίνησης.  
♦ Η πόλη που ιδρυόταν, η αποικία, είχε τις περισσότερες φορές πλούσια ενδοχώρα και απάνεμο λιμάνι.  
♦ Συνήθως προτιμούσαν περιοχή που είχε φυσική οχύρωση.  
♦ Αυτό τους απασχολούσε ιδιαίτερα, γιατί είχαν να αντιμετωπίσουν και την πιθανή έχθρα των κατοίκων της περιοχής.  
♦ Η συμβίωση γενικά ήταν ειρηνική, αλλά δεν είναι λίγες οι φορές που οι άποικοι πολέμησαν για να κρατήσουν τη θέση τους.

**Η σχέση μητρόπολης - αποικίας**

Η νέα πόλη αποκτούσε δική της οργάνωση και νέους θεσμούς.  
Στην αρχή **εξαρτιόταν** από τη μητρόπολη, σταδιακά όμως γινόταν **ανεξάρτητη** και ανέπτυσσε συμμαχικές και οικονομικές σχέσεις με άλλες πόλεις.  
Οι **δεσμοί** όμως με τη μητρόπολη (μητέρα-πόλη) ήταν πάντοτε **στενοί** και η σύγκρουση ανάμεσά τους ήταν αδιανόητη.  
Και αν αυτό συνέβαινε καμιά φορά, όλοι το κατέκριναν.

**Αποικίες παντού**

Ο χώρος της **Μεσογείου** και του **Εύξεινου πόντου** πλημμύρισε από εγκαταστάσεις των Ελλήνων. Ιδιαίτερη προτίμηση έδειξαν οι Έλληνες στην **Κάτω Ιταλία**, όπου το πλήθος των αποικιών συνετέλεσε ώστε ο χώρος αυτός να ονομαστεί ***Μεγάλη Ελλάδα***.

**Συνέπειες**

1. Η επαφή με άλλους λαούς διεύρυνε τον πνευματικό ορίζοντα, δηλαδή γνώρισαν άλλους λαούς και πήραν στοιχεία από τον πολιτισμό τους.  
2. Τα μέταλλα κάλυψαν τη ζήτηση, γεγονός που οδήγησε στη δημιουργία πολλών επαγγελμάτων.  
3. Η ανάπτυξη της αγγειοπλαστικής έδωσε την ευκαιρία σε πολλούς ζωγράφους να αξιοποιήσουν το ταλέντο τους.  
4. Η κατανάλωση, καθώς και η αύξηση των αγορών οδήγησαν στη δημιουργία χώρων, όπου η διάθεση των προϊόντων θα ήταν συνεχής.  
5. Παράλληλα λοιπόν με τους εμπόρους αναπτύχθηκαν και οι κάπηλοι, δηλαδή οι μικρέμποροι, οι λιανοπωλητές.